ระเบียบการท่าเรือแห่งประเทศไทยว่าด้วยการกำหนดขั้นตอนและระยะเวลาการปฏิบัติงานเพื่อประชาชนในการให้บริการเกี่ยวกับที่ดินและอาคาร พ.ศ. 2536

ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
ในการให้บริการเกี่ยวกับที่ดินและอาคาร
พ.ศ. ๒๕๓๖

เพื่อให้การปฏิบัติงานตามคำขอของประชาชนที่ไม่อาจดำเนินการให้แล้วเสร็จภายใน
๑ วันทำการนับแต่เวลาที่ได้รับคำขอเป็นไปด้วยความสะดวก ประหยัดเพื่อประโยชน์ของรัฐและประชาชน
ตามระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ ฉะนั้น อาศัยอำนาจตามความในมาตรา ๓๒ (๒)
แห่งพระราชบัญญัติการท่าเรือแห่งประเทศไทย พ.ศ. ๒๔๙๔ จึงให้วางระเบียบขึ้นไว้ดังนี้

ข้อ ๑  ระเบียบนี้เรียกว่า ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชนในการให้บริการเกี่ยวกับที่ดินและอาคาร
พ.ศ. ๒๕๓๖

ข้อ ๒[๑]  ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓  นับแต่วันใช้ระเบียบนี้ ให้ยกเลิกระเบียบ
ข้อบังคับ คำสั่ง หรือประกาศที่ขัดหรือแย้งกับระเบียบนี้

ข้อ ๔  ในระเบียบนี้
การปฏิบัติงานเพื่อประชาชน หมายถึง
การดำเนินการให้บริการของหน่วยงานต่าง ๆ ของท่าเรือแห่งประเทศไทยจนแล้วเสร็จ
ตามคำขอที่ประชาชนยื่นตามระเบียบ ข้อบังคับ คำสั่ง หรือประกาศ
ของการท่าเรือแห่งประเทศไทยเกี่ยวกับการเช่า โอนสิทธิการเช่า
หรือรับช่วงสิทธิการเช่า ที่ดิน คลังสินค้า อาคารหรืออาคารพาณิชย์
ประชาชน หมายถึง
ผู้เช่าไม่ว่าในฐานะบุคคลธรรมดาหรือนิติบุคคล
ที่ดิน หมายถึง ที่ดินของการท่าเรือแห่งประเทศไทย
ที่อยู่นอกเขตรั้วศุลกากร
อาคาร หมายถึง อาคารสำนักงาน หรืออาคารแฟลต ที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร
คลังสินค้า หมายถึง
อาคารคลังสินค้าที่ใช้สำหรับเก็บสินค้าต่าง ๆ ที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร
อาคารพาณิชย์ หมายถึง
อาคารตึกแถวที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร

ข้อ ๕  ให้หน่วยงานต่าง ๆ
ของท่าเรือพาณิชย์แหลมฉบังอำนวยความสะดวกและเร่งรัดการปฏิบัติงานตามคำขอของประชาชนให้เสร็จเรียบร้อยโดยเร็ว

ข้อ ๖  งานที่ไม่สามารถดำเนินการตามคำขอให้แล้วเสร็จภายใน
๑ วันทำการ นอกเหนือจากที่ได้กำหนดขั้นตอนและระยะเวลาดำเนินการไว้แล้ว มีดังนี้
๖.๑ การขอเช่า โอนสิทธิการเช่า รับช่วงสิทธิการเช่า ที่ดิน
คลังสินค้า อาคาร หรืออาคารพาณิชย์
๖.๒ การทำสัญญาเช่า โอนสิทธิการเช่า รับช่วงสิทธิการเช่า
ที่ดิน คลังสินค้า อาคาร หรืออาคารพาณิชย์
๖.๓ การออกหนังสือรับรองการเช่าที่ดิน
ให้หน่วยงานที่เกี่ยวข้องดำเนินการให้แล้วเสร็จภายในเวลาที่กำหนดตามขั้นตอนแนบท้ายระเบียบนี้

ข้อ ๗  ในกรณีที่พนักงานของหน่วยงานใดไม่ปฏิบัติตามระเบียบนี้
โดยไม่มีเหตุผลอันควรให้ถือว่าเป็นการกระทำผิดวินัย
ในกรณีที่พนักงานของหน่วยงานใดจงใจไม่ปฏิบัติตามระเบียบนี้อันเป็นเหตุให้เกิดความเสียหายอย่างร้ายแรงต่อการท่าเรือแห่งประเทศไทย
หรือหน่วยงานของรัฐหรือประชาชน ให้ถือว่าเป็นความผิดทางวินัยอย่างร้ายแรง

ข้อ ๘  ให้รองผู้อำนวยการ การท่าเรือแห่งประเทศไทย
ฝ่ายบริหาร เป็นผู้รักษาการให้เป็นไปตามระเบียบนี้

ประกาศ ณ วันที่ ๒๗ กรกฎาคม ๒๕๓๗
พลเรือโท สมนึก 
เทพวัลย์
ผู้อำนวยการ

[เอกสารแนบท้าย]

๑.
ขั้นตอน การขอเช่า โอนสิทธิการเช่า รับช่วงสิทธิการเช่า ที่ดิน คลังสินค้า อาคาร
อาคารพาณิชย์
๒.
ขั้นตอน การทำสัญญาเช่า โอนสิทธิการเช่า รับช่วงสิทธิการเช่า ที่ดิน คลังสินค้า
อาคารหรืออาคารพาณิชย์
๓.
ขั้นตอนการออกหนังสือรับรองการเช่าที่ดิน

(ดูข้อมูลจากภาพกฎหมาย)

ปิยะธิดา/ปรับปรุง
๘ พฤศจิกายน
๒๕๖๐

[๑] ราชกิจจานุเบกษา
เล่ม ๑๑๑/ตอนพิเศษ ๓๐ ง/หน้า ๒๘/๒๑ กรกฎาคม ๒๕๓๗